Zuma stuur afvaardiging na ZimSoldate en militêre voertuie naby pres. Robert Mugabe se kantoor in Harare, Zimbabwe (15 November 2017). Foto: AP Photo/Tsvangirayi Mukwazhi Pres. Jacob Zuma het Woensdag twee afvaardigings na onderskeidelik Zimbabwe en Angola gestuur in die lig van die politieke situasie wat tans in Zimbabwe afspeel. Zuma het vroeër namens die Suider-Afrikaanse Ontwikkelingsgemeenskap (SAOG) ŉ beroep gedoen vir kalmte en selfbeheersing te midde van die politieke spanning in Zimbabwe. Hy het sy hoop uitgespreek dat die verwikkelinge in dié Afrika-land nie tot “ongrondwetlike veranderinge in die regering” sal lei nie, omdat dit in teenstelling sal wees met die SAOG en die Afrika-unie se posisies. Die presidensie het Woensdag in ŉ opvolgverklaring gesê Zuma het met pres. Robert Mugabe gepraat wat aangedui het hy is in sy huis vasgekeer, maar dat hy veilig is. “Suid-Afrika was ook in kontak met die Zimbabwiese weermag,” lui die verklaring. Soldate en militêre voertuie naby pres. Robert Mugabe se kantoor in Harare, Zimbabwe (15 November 2017). Foto: AP Photo/Tsvangirayi Mukwazhi Zuma het Nosiviwe Mapisa-Nqakula, minister van verdediging en militêre veterane, en Bongani Bongo, minister van staatsveiligheid, na Zimbabwe gestuur om met Mugabe en die Zimbabwiese weermag te vergader. ŉ Afvaardiging is ook na Angola gestuur om met pres. Joao Lourenco, die voorsitter van die SAOG se liggaam vir politiek, verdediging en veiligheidsamewerking, te vergader om hom van die situasie in te lig. “Die president het die regering van Zimbabwe en die Zimbabwiese weermag aangemoedig om die politieke dooiepunt op vriendskaplike wyse op te los en het ŉ beroep op die weermag gedoen om te verseker dat die vrede en veiligheid in die land nie in gedrang gebring word nie,” het die presidensie gesê. Mapisa-Nqakula sou aanvanklik vir Zuma vergesel het Botswana toe vir die Suid-Afrika-Botswana Binasionale Kommissie (BNC) in Gaborone Vrydag. Soldate en militêre voertuie naby pres. Robert Mugabe se kantoor in Harare, Zimbabwe (15 November 2017). Foto: AP Photo/Tsvangirayi Mukwazhi Zuma word ook vergesel deur Maite Nkoana-Mashabane, die Suid-Afrikaanse minister van internasionale verhoudinge en samewerking, Naledi Pandor, minister van wetenskap en tegnologie, Rob Davies, minister van handel en nywerheid, Nomvula Mokonyane, minister van water en sanitasie en Tokozile Xasa, minister van toerisme. Zuma sal mede-voorsitter van die vierde sessie van die BNC wees. ŉ Ministeriële vergadering sal Donderdag gehou word. Die presidensie het in ŉ verklaring gesê Suid-Afrika en Botswana se staatshoofde vergader jaarliks binne die raamwerk van die BNC om bilaterale samewerking te hersien en “kwessies van gemeenskaplike belang” te bespreek.